ไฟแนนซ์ทูเดย์
ขอเริ่มต้นด้วยการบอกบุญใหญ่ วันที่ 1 เม.ย.นี้ เลอศักดิ์ จุลเทศ ผู้อำนวยการธนาคารออมสิน
30 มี.ค. 2555

ขอเริ่มต้นด้วยการบอกบุญใหญ่ วันที่ 1 เม.ย.นี้ เลอศักดิ์ จุลเทศ ผู้อำนวยการธนาคารออมสิน 
ชวนตักบาตรข้าวเหนียวนึ่งและอาหารแห้งพระกรรมฐาน 99 รูป เนื่องในวาระครบรอบ 99 ปีของธนาคารออมสิน ที่สำนักงานใหญ่ รวมทั้งมีการจัดนิทรรศการที่น่าสนใจหลายเรื่อง รวมทั้งยังได้จัดทำเหรียญกษาปณ์ที่ระลึกลักษณะรูปไข่ ด้านหน้าเป็นภาพพระฉายาลักษณ์รัชกาลที่ 6 ด้านหลังเป็นตราสัญลักษณ์ธนาคารออมสิน 99 ปีอีกด้วย ใครสนใจแวะไปได้งานเริ่มตั้งแต่ 06.00 น. เป็นต้นไป




...ได้ข่าวว่ากรมสรรพากร ออกหนังสือเวียนสั่งเจ้าหน้าที่เร่งตะลุมบอนเก็บภาษีหวยบนดินเอากับเจ้าของเครื่องเและคนเดินโพย เพราะกลัวว่าจะเป็นการละเว้นการปฏิบัติหน้าที่ เนื่องจากคดีจะครบอายุความ 5 ปี ในสิ้นเดือน มี.ค.นี้แล้ว ทั้งๆ ที่ก่อนหน้านี้สมัยรัฐบาลก่อนก็เคยมีเรื่องมีราวกันไปยกหนึ่งแล้ว จนในที่สุด กรณ์ จาติกวณิช อดีต รมว.คลัง ก็ส่งสัญญาณยกประโยชน์ให้ผู้ค้าสลากไปแล้ว เพราะเรื่องราวมันนานมาแล้ว เอกสารหลักฐานทางผู้ค้าก็หายกันไปหมดแล้ว มายุคนี้ดันมาส่งหมายเรียกผู้ค้าสลากให้เข้าไปชี้แจงรายละเอียดอีก เพื่อหาข้อสรุปว่าจะเก็บหรือไม่เก็บหรือจะยืดอายุความออกไปอีก 
...ทางผู้ค้าสลากเลยอยากฝากบอกลูกพี่ สาธิต รังคสิริ อธิบดีกรมสรรพากรกันดังลั่นว่า ทีคดีเรียกเก็บภาษีปลาซิวปลาสร้อย ทำไม๊ถึงได้ทำงานกันแข็งขันเสียจริง แต่ทีเก็บภาษีการซื้อขายหุ้นชินคอร์ป 1.2 หมื่นล้านบาท คนสรรพากรกลับทำงานกันกระปลกกระเปลี้ย ดูท่าว่า น่าจะปล่อยให้หมดอายุความสิ้นเดือนนี้ไปง่ายละค่ะคุณพี่...เฮ้อๆๆๆๆ แบบนี้เรียกว่าสองมาตรฐาน ชัดมั้ยค่ะ
...ตบท้ายที่เรื่องค่าเงินบาท กำลังจะกลายเป็นความบาดหมางระหว่างสองรัฐมนตรี นั่นคือ กิตติรัตน์ ณ ระนอง รองนายกรัฐมนตรีและ รมว.คลัง คนปัจจุบัน กับ กรณ์ จาติกวณิช อดีต รมว.คลัง ซึ่ง กรณ์ เรียกร้องให้ “บิ๊กโต้ง” ตั้งสติก่อนใช้อารมณ์ตอบโต้เกี่ยวกับการส่งสัญญาณให้กำหนดนโยบายค่าเงินบาทอ่อน เพราะของแบบนี้มันอ่อนไหว พูดไปแล้วเสีย สู้อย่าพูดต่อไปจะดีกว่า